Aquest text parla sobre el tema Ciència_i_Tecnologia?
La primera edició de la Copa Amèrica d'hoquei patins es va disputar entre el 29 d'octubre i el 3 de novembre de 2007 a Recife (Brasil), amb les seleccions masculines de Brasil, Argentina, Catalunya, Colòmbia, Xile, Sud-àfrica i els Estats Units. Va ser el primer campionat oficial masculí en què va prendre part la selecció catalana com a membre adherit de la Confederació Sud-americana del Patí, ja que en categoria femenina ja havia disputat l'edició 2006 i la 2007. D'altra banda, la selecció de Sud-àfrica i la d'Estats Units van participar-hi en qualitat d'equips convidats per la CSP. En el cas africà, fou la primera vegada que disputava el torneig, mentre que la selecció nord-americana ho havia fet anteriorment en categoria femenina (edició 2007).
Els àrbitres que van prendre part en aquesta competició foren: Leandro Agra (Brasil), Jim Jost (Estats Units), Romario Soares (Brasil), Eduardo Díaz (Xile), Luis Antonio (Brasil) i Gerard Gorina (Catalunya).
La televisió pública catalana va retransmetre sis dels vuit partits que va disputar Catalunya. Tots ells van ser emesos en directe, i la majoria pel canal 33, a excepció de la final que va ser emesa per TV3. Els partits van ser els disputats contra Argentina (23:30h del dilluns 29), Colòmbia (23:30h del dimarts 30), Estats Units (16h del dimecres 31), Brasil (23:45h del dijous 1), Xile (23h del divendres 2) i Argentina (24h del dissabte 3).
Durant el matí del primer dia de competició, els equips van tenir l'oportunitat de provar el Pavelló del Club Portuguès de Recife, pista on es va disputar tot el campionat. Els primers van ser els sud-africans (9h), els segons els argentins (9:15h) i els tercers els catalans (9:30h). Posteriorment, en van tenir l'oportunitat les seleccions de Xile (9:45h), Colòmbia (10h) i Estats Units (10:15h).
El dissabte 3 de novembre, la CSP va convocar una reunió extraordinària informativa per anunciar, entre altres coses, les pròximes seus de la Copa Amèrica. En categoria masculina es van fer públiques les eleccions de l'Argentina 2008, Catalunya 2010, Colòmbia 2012 i Xile 2014. En categoria femenina es va anunciar Brasil 2011, tot recordant que el 2009 se celebrarà a Colòmbia, tal com ja es va anunciar en finalitzar la Copa Amèrica femenina 2007. En aquella reunió, hi van assistir: Armando Quintanilla, president de la CSP, la vicepresident, l'equatoriana Marisol Andrade, juntament amb els delegats de l'Argentina, Colòmbia, Xile, Brasil i Catalunya, a més dels de les seleccions convidades en aquella edició de la Copa Amèrica. Paral·lelament a les designacions dels indrets per les properes competicions es va oferir la possibilitat que els Estats Units i Sud-àfrica se sumessin a la CSP com a membres adherits amb les mateixes condicions que Catalunya, és a dir, amb dret a veu però no a vot.
No.